CELEX: 32015R0878
Language: sk
Date: 2015-06-08 00:00:00
Title: Nariadenie Rady (EÚ) 2015/878 z 8. júna 2015, ktorým sa mení nariadenie (EÚ) č. 1352/2014 o reštriktívnych opatreniach vzhľadom na situáciu v Jemene

9.6.2015   
            
            
               SK
            
            
               Úradný vestník Európskej únie
            
            
               L 143/1
            
         NARIADENIE RADY (EÚ) 2015/878
   z 8. júna 2015,
   ktorým sa mení nariadenie (EÚ) č. 1352/2014 o reštriktívnych opatreniach vzhľadom na situáciu v Jemene
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2014/932/SZBP z 18. decembra 2014 o reštriktívnych opatreniach vzhľadom na situáciu v Jemene (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Rozhodnutie Rady 2014/932/SZBP umožňuje uplatnenie rezolúcie Bezpečnostnej rady Organizácie Spojených národov (ďalej len „rezolúcia BR OSN“) 2140 (2014) z 26. februára 2014 o reštriktívnych opatreniach vzhľadom na situáciu v Jemene a stanovuje obmedzenia vstupu a zmrazenie finančných prostriedkov a hospodárskych zdrojov určitých osôb, ktoré označil výbor zriadený podľa bodu 19 rezolúcie BR OSN 2140 (2014).
            
         
               (2)
            
            
               Nariadenie Rady (EÚ) č. 1352/2014 (2) umožňuje uplatnenie rozhodnutia 2014/932/SZBP.
            
         
               (3)
            
            
               Bezpečnostná rada Organizácie Spojených národov prijala 14. apríla 2015 rezolúciu č. 2216 (2015), ktorou sa rozširuje rozsah kritérií označenia a stanovuje embargo na dodávky zbraní označeným osobám a subjektom alebo v ich prospech a tým, ktorí v Jemene konajú v ich mene alebo pod ich vedením. Prostredníctvom rozhodnutia Rady (SZBP) 2015/882 (3), ktorým sa mení rozhodnutie 2014/932/SZBP, rozhodla Rada zodpovedajúcim spôsobom rozšíriť rozsah kritérií označenia.
            
         
               (4)
            
            
               Niektoré z uvedených opatrení patria do rozsahu pôsobnosti Zmluvy o fungovaní Európskej únie a preto je na ich vykonávanie potrebný regulačný akt na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch.
            
         
               (5)
            
            
               Nariadenie (EÚ) č. 1352/2014 by sa preto malo zodpovedajúcim spôsobom aktualizovať,
            
         PRIJALA TOTO NARIADENIE:
   Článok 1
   Nariadenie (EÚ) č. 1352/2014 sa mení takto:
   
               1.
            
            
               V článku 1 sa dopĺňa toto písmeno:
               
                           „j)
                        
                        
                           ‚technická pomoc‘ je akákoľvek technická podpora týkajúca sa opráv, vývoja, výroby, montáže, testovania, údržby alebo akýchkoľvek iných technických služieb a môže mať formu napr. inštruktáže, poradenstva, odborného vzdelávania, odovzdávania pracovných poznatkov alebo zručností alebo konzultačných služieb vrátane pomoci v slovnej podobe.“
                        
                     
         
               2.
            
            
               Dopĺňa sa tento článok:
               „Článok 1a
               Zakazuje sa:
               
                           a)
                        
                        
                           poskytovať technickú pomoc súvisiacu s vojenskými činnosťami a poskytovaním, výrobou, údržbou a používaním zbraní a súvisiaceho materiálu všetkých typov vrátane zbraní a streliva, vojenských vozidiel a vojenského vybavenia, polovojenského vybavenia a náhradných dielov pre ne, a to priamo alebo nepriamo akejkoľvek fyzickej alebo právnickej osobe, subjektu alebo orgánu uvedeným v prílohe I;
                        
                     
                           b)
                        
                        
                           poskytovať financovanie alebo finančnú pomoc v súvislosti s vojenskými činnosťami, a to najmä granty, pôžičky a poistenie vývozných úverov, ako aj poistenie a zaistenie, na účely akéhokoľvek predaja, dodávky, transferu alebo vývozu zbraní a súvisiaceho materiálu alebo na účely poskytovania súvisiacej technickej pomoci, a to priamo alebo nepriamo akejkoľvek fyzickej alebo právnickej osobe, subjektu alebo orgánu uvedeným v prílohe I.“
                        
                     
         
               3.
            
            
               V článku 3 ods. 1 sa dopĺňa toto písmeno:
               
                           „d)
                        
                        
                           činy, ktoré porušujú zbrojné embargo uložené na základe článku 1 rozhodnutia 2014/932/SZBP alebo bránia dodávkam humanitárnej pomoci do Jemenu alebo prístupu k humanitárnej pomoci alebo jej distribúcii v tejto krajine.“
                        
                     
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Luxemburgu 8. júna 2015
      
         
            Za Radu
         
         
            predsedníčka
         
         D. REIZNIECE-OZOLA
      
   
   
      (1)  Ú. v. EÚ L 365, 19.12.2014, s. 147.
   
      (2)  Nariadenie Rady (EÚ) č. 1352/2014 z 18. decembra 2014 o reštriktívnych opatreniach vzhľadom na situáciu v Jemene (Ú. v. EÚ L 365, 19.12.2014, s. 60).
   
      (3)  Rozhodnutie Rady (SZBP) 2015/882 z 8. júna 2015, ktorým sa mení roznodnutie 2014/932/SZBP o reštriktívnych opatreniach vzhľadom na situáciu v Jemene (pozri s. 11 v tomto úradnom vestníku).